CELEX: 32016D1774
Language: da
Date: 2016-10-04 00:00:00
Title: Kommissionens gennemførelsesafgørelse (EU) 2016/1774 af 4. oktober 2016 om ændring af afgørelse 2010/381/EU om beredskabsforanstaltninger vedrørende sendinger af akvakulturprodukter importeret fra Indien og bestemt til konsum (meddelt under nummer C(2016) 6280) (EØS-relevant tekst)

6.10.2016   
            
            
               DA
            
            
               Den Europæiske Unions Tidende
            
            
               L 271/7
            
         KOMMISSIONENS GENNEMFØRELSESAFGØRELSE (EU) 2016/1774
   af 4. oktober 2016
   om ændring af afgørelse 2010/381/EU om beredskabsforanstaltninger vedrørende sendinger af akvakulturprodukter importeret fra Indien og bestemt til konsum
   
      
         (meddelt under nummer C(2016) 6280)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. ii), og
   ud fra følgende betragtninger:
   
               (1)
            
            
               Ved forordning (EF) nr. 178/2002 er der fastlagt generelle principper, som i Unionen og på nationalt plan skal finde anvendelse på fødevarer og foder i almindelighed og på fødevare- og fodersikkerhed i særdeleshed. Forordningen indeholder bestemmelser om beredskabsforanstaltninger for tilfælde, hvor det er åbenbart, at fødevarer eller foder importeret fra et tredjeland må formodes at udgøre en alvorlig risiko for menneskers sundhed, dyresundheden eller miljøet, og at denne risiko ikke kan styres på tilfredsstillende vis ved hjælp af de foranstaltninger, der træffes af den eller de berørte medlemsstater.
            
         
               (2)
            
            
               I henhold til Rådets direktiv 96/23/EF (2) skal produktionskæden for dyr og primærprodukter af animalsk oprindelse overvåges med henblik på undersøgelse af levende dyr og disses ekskrementer og biologiske væsker samt væv og animalske produkter, foder og drikkevand for visse restkoncentrationer og stoffer.
            
         
               (3)
            
            
               I henhold til Kommissionens afgørelse 2010/381/EU (3) skal mindst 10 % af sendingerne af akvakulturprodukter fra Indien, der er bestemt til konsum, testes for forekomst af farmakologisk virksomme stoffer som defineret i artikel 2, litra a), i Europa-Parlamentets og Rådets forordning (EF) nr. 470/2009 (4) og navnlig for forekomst af chloramphenicol, tetracyclin, oxytetracyclin, chlortetracyclin og metabolitter af nitrofuraner.
            
         
               (4)
            
            
               Resultaterne af de analytiske test, der er foretaget af officielle kontrollaboratorier, viser, at niveauet for overholdelse af reglerne for forekomst af restkoncentrationer af chloramphenicol, tetracyclin, oxytetracyclin, chlortetracyclin og metabolitter af nitrofuraner hos akvakulturprodukter fra Indien, der er bestemt til konsum, er utilfredsstillende.
            
         
               (5)
            
            
               Resultaterne af en inspektionsrejse til Indien, som Kommissionens inspektionstjeneste foretog i marts 2014, har bekræftet, at Indiens garantier vedrørende restkoncentrationer i akvakulturprodukter i vidt omfang hviler på igangværende supplerende testprogrammer, der gennemføres forud for høst og forud for eksport, og disse afbøder i et vist omfang de langvarige mangler ved de officielle kontroller på brugene og navnlig de meget utilfredsstillende officielle kontroller af anvendelsen af veterinærlægemidler. Ikke desto mindre svækker det relativt begrænsede antal stoffer, som der er blevet testet for i disse supplerende programmer, troværdigheden af de pågældende garantier. Der er til dato ikke blevet lyttet tilstrækkeligt til anbefalingerne i inspektionsrapporten vedrørende officiel overvågning af akvakulturbrug.
            
         
               (6)
            
            
               Foranstaltningerne i afgørelse 2010/381/EU bør tilpasses med hensyn til alle akvakulturprodukter, der er bestemt til konsum, og som importeres fra Indien. Forpligtelsen til obligatorisk testning bør styrkes for fortsat at afværge, at producenter i Indien misbruger de pågældende stoffer, og for at minimere risiciene for menneskers sundhed i Den Europæiske Union.
            
         
               (7)
            
            
               Som følge af implementeringen af det integrerede veterinærinformationssystem (i det følgende benævnt »Traces«). jf. artikel 3 i Kommissionens afgørelse 2004/292/EF (5), og den øgede anvendelse af importmodulet i Traces for så vidt angår oplysninger om resultater af laboratorietestene bør medlemsstaterne fritages fra forpligtelsen til at aflægge rapport hvert kvartal, jf. artikel 5, stk. 2, i afgørelse 2010/381/EU.
            
         
               (8)
            
            
               Afgørelse 2010/381/EU bør derfor ændres.
            
         
               (9)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   I afgørelse 2010/381/EU foretages følgende ændringer:
   
               1)
            
            
               Artikel 3, stk. 1, affattes således:
               »1.   Medlemsstaterne påser, ved hjælp af passende prøveudtagningsplaner, at der udtages officielle prøver fra mindst 50 % af de sendinger, der frembydes til import på grænsekontrolsteder på deres område. I tilfælde af at en sending består af akvakulturprodukter fra mere end én oprindelsesvirksomhed, udtages der prøver for hver enkelt virksomhed.«
            
         
               2)
            
            
               Artikel 5, stk. 2, udgår.
            
         Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 4. oktober 2016.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EFT L 31 af 1.2.2002, s. 1.
   
      (2)  Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf (EFT L 125 af 23.5.1996, s. 10).
   
      (3)  Kommissionens afgørelse 2010/381/EU af 8. juli 2010 om beredskabsforanstaltninger vedrørende sendinger af akvakulturprodukter importeret fra Indien og bestemt til konsum (EUT L 174 af 9.7.2010, s. 51).
   
      (4)  Europa-Parlamentets og Rådets forordning (EF) nr. 470/2009 af 6. maj 2009 om fællesskabsprocedurer for fastsættelse af grænseværdier for restkoncentrationer af farmakologisk virksomme stoffer i animalske fødevarer, om ophævelse af Rådets forordning (EØF) nr. 2377/90 og om ændring af Europa-Parlamentets og Rådets direktiv 2001/82/EF og Europa-Parlamentets og Rådets forordning (EF) nr. 726/2004 (EUT L 152 af 16.6.2009, s. 11).
   
      (5)  Kommissionens beslutning 2004/292/EF af 30. marts 2004 om anvendelse af Traces-systemet og om ændring af beslutning 92/486/EØF (EUT L 94 af 31.3.2004, s. 63).